KSA se uitvoerende hoof kry trekpas | Maroela Media
KSA se uitvoerende hoof kry trekpas
Krieket Suid-Afrika se tydelike raad – met oudregter Zak Yacoob in die voorsitterstoel – het Kugandrie Govender gister as tydelike uitvoerende hoof geskors.
Govender het in Augustus op 'n nie-permanente basis die leisels by dr. Jacques Faul as KSA se uitvoerende hoof oorgeneem. Sy was die beleërde nasionale krieketbeheerliggaam se eerste vroue- uitvoerende hoof.
"Ons glo dat Govender die regte persoon is om KSA in hierdie tydperk vorentoe te neem. Haar ondervinding het haar ongetwyfeld voorberei vir die belangrike rol wat sy moet vertolk," het Beresford Williams, voormalige KSA-president, destyds gesê.
Maar die tydelike raad het Govender gister weens verskeie beweerde misdrywe geskors. Haar dissiplinêre verhoor is op 28 Januarie 2021 en sy sal intussen nog haar volle salaris ontvang.
Pholetsi Moseki, KSA se finansiële hoof, sal intussen in haar plek waarneem.
Van die klagtes teen Govender is onder meer haar rol in die mediafiasko toe joernaliste se akkreditasie vir die Mzansi Superliga teruggetrek is, terwyl haar betrokkenheid in die afdanking van Clive Eksteen ook onder die loep is.
Eksteen was destyds aan die stuur van KSA se verkope en borgskappe en hy het vir die nasionale krieketorganisasie na die Kommissie vir Versoening, Bemiddeling en Arbitrasie (KVBA) geneem wat in sy guns beslis het.
Govender se skorsing beteken dat KSA sy derde uitvoerende hoof sal hê sedert Thabang Moroe die trekpas gekry het.
Intussen sal die toetsreeks tussen die Proteas en Sri Lanka voortgaan met Quinton de Kock wat ook as die tydelike kaptein in die rooibal-arena aangewys is.
Met die toetse wat op SuperSportpark en die Wanderers beslis word, sal die spanne by die Irene Buiteklub tuisgaan.
Suid-Afrika se bio-borrelmaatreëls is ook vantevore gekritiseer nadat die eendagreeks teen Engeland afgelas is.
Aussies is Warner-loos, maar Marnus gaan nie kolfwerk open
Botha wil die horlosie weer in BBL terugdraai
Het ons 'n krieketraad nodig?
Die Krieketraad is almal kundiges op hulle gebied….wat die gebied is weet niemand nie.
Ek sien krieket se politieke vleuel, KSA, is al weer in die nuus en nie oor krieket nie. Ek is nie eers verbaas nie…
Niks rondom krieket maak tans saak nie ~ ek het 'n absolute weersin gekry met vd spelers rondom hul onkunde tov die gekniegbuigery voor die BLM ~ veldtog. Goodluck KSA, hoop julle het permanent sulke leiers in jul geledere, mens kry mos dit waarvoor jy buig of stem.